酒官張君造麴以十八仙爲名作詩戱之
作者：張擴
朝代：宋

paragraphs: 舊聞飲中有八仙，日多鐺杓相周旋。
今之十八豈其裔，何爲復效枕麴眠。
癡人但作從事呼，妄起清濁分聖賢。
那知風味古無有，名字真從天上傳。
留侯舊與赤松遊，餘韻到今千百年。
看君風骨頗似祖，日酌九醖追天全。
我嗟譜系漫難考，流落恐緣濡髪顛。
窮愁政在禁酒國，未免口角生饞涎。
出門欲作一斗計，誰乞三百青銅錢。